Kuri uyu wa Gatanu tariki 6 Ukwakira 2017, Diane Rwigara, nyina Adeline Rwigara na murumuna we Anne Rwigara bagejejwe imbere y'urukiko rwisumbuye rwa Nyarugenge ngo baburanishwe ku byaha bakurikiranyweho ariko bakibazwa bavuga ko batiteguye basaba ko urubanza rusubikwa.
Uko ari batatu, bakigezwa imbere y'inteko y'abacamanza, bahise bavuga ko batiteguye kuburana kuko batigeze babona umwanya wo kuvugana n'Ubunganira mu mategeko ku byaha bashinjwa, ndetse banagaragaje ko badasobanukiwe neza ibikubiye muri dosiye irimo ibyaha bashinjwa.
Uyu ni Anne Rwigara ubwo Polisi yari imujyanye mu rukiko
Diane Rwigara azanwa imbere y'inteko y'abacamanza
Adeline Rwigara, nyina wa Diane na Anne Rwigara
Bavuze ko ubunganira mu mategeko atabonetse kuko yari afite urundi rubanza kandi ngo ntabwo yari yaramenyeshejwe mbere iby'uru rubanza, nabo ngo babimenye batinze. Ubushinjacyaha nabwo bwemeje ko ibyo ari uburenganzira bwabo, maze abaregwa babazwa igihe iburanisha bumva ryazaburanishwa, bavuga ko batabizi kuko batavugana n'ubunganira.
Urukiko rwahise rwanzura ko urubanza rusubikwa, rukazasubukurwa kuwa Mbere tariki 9 Ukwakira 2017, ari bwo bazaburana ibijyanye no kuba bakomeza gukurikiranwa bafunzwe cyangwa niba baburana bari hanze.
Diane Rwigara wenyine akurikiranyweho icyaha cyo gukora no gukoresha inyandiko mpimbano ariko bose uko ari batatu bahurira ku cyaha cyo kugambirira guteza imvururu cyangwa imidugararo muri rubanda. Umubyeyi wabo Mukangemanyi Rwigara Adeline we yihariye icyaha cy'ivangura no gukurura amacakubiri.